Slår tilbake mot kritikken
Kjæresten til Taylor Swift, Travis Kelce, ble utsatt for kroppshets da paret var på ferietur. Nå slår han tilbake – med et smil.  Taylor Swift (34) er midt i sin mye omtalte og svært innbringende Eras-turné.  Hun har nå noen ukers pause før turneen starter opp igjen i Europa. Først ut er Paris, Frankrike – før Stockholm står for tur.  Pausen benytter hun blant annet til å feriere med kjæresten, NFL-stjernen Travis Kelce (34) Paparazzi-bilder av paret som nyter livet på feire i Bahamas har de siste dagene gått verden rundt. På bildene, publisert av amerikanske tabloidmagasiner, kan man blant annet se Swift og Kelce gående hånd i hånd på stranden. – Det er mars! Bildene har ikke bare fått positiv oppmerksomhet. Kelce har fått flere kommentarer på kroppen sin, hvor mange mener han har lagt på seg og kritiserer det.  Flere mener Kelce har en «pappakropp», og at han burde ha flere synlige muskler ettersom han er en stor idrettsprofil.  Kelce selv ser ut til å ta kritikken med knusende ro.  I podkasten han har med broren sin, Jason Kelce, snakker de to om hvem som kunne drukket mest i en drikkekonkurranse. Da Jason sier han kunne drukket mest, sier Travis:  – Hva!? Du er allerede nede i 117 kilo.  Det retter broren på, og sier han veier 128 kilo. Det får Travis til å le, og han sier:  – Vi er i samme vektklasse nå. Det er mars! Vi er i samme vektklasse, sier han og viser til at NFL-sesongen er avsluttet.  Podkasten ble sluppet torsdag, samme uke som bildene ble heftig diskutert på sosiale medier. – En trend – Det er absolutt en trend de siste årene med mye mer fokus på gutta, og spesielt at de skal ha synlige muskler, sier ernæringsfysiolog og forsker Kristin Jonvik ved Norges idrettshøgskole (NIH).  Hun sier mange gutter og menn tyr til ekstreme løsninger for å oppnå dette.  – Mange er bekymret for denne utviklingen. En ting er at man er så innmari opptatt av kropp, og jage noe som ikke er forenelig med god helse. En annen ting er måten man prøver å oppnå dette, som raske løsninger med kosttilskudd og dop.  NIH-forskeren mener det fins nok av dårlige forbilder i sosiale-medier.  – Det har blant annet vært fokus på «Ronaldo-effekten», med et stort fokus på at gutter skal se sånn og sånn ut.  – Det har vært mye snakk om jenter og kroppspress. Er det et like stort problem blant gutter? – Det er vanskelig å si, fordi man tror det er en del mørketall blant guttene. Dette er kanskje lettere for jenter å prate om.  Jonvik mener det er bra at det ser ut til at Kelce svarer med spøk og letthet på kritikken han har fått.  – Det er veldig viktig å ha gode forbilder. De som har et bra og avslappet forhold til kropp og mat, og ikke er opptatt av å vise fram ekstreme versjoner av kropper. Dette gjelder særlig idrettsprofiler.  Stjernepar Ifølge The Independent tilbrakte Swift og Kelce noen dager på den luksuriøse eiendommen Rosalita House på Harbour Island da de var på Bahamas. Prisen per natt skal ligge på rundt 140 000 kroner. Swift og Kelce har vært et par siden høsten 2023. Siden har de vist seg sammen offentlig ved flere anledninger. Blant annet har Swift vært på flere kamper Kelce har spilt for Kansas City Chiefs, inkludert Super Bowl-kampen laget hans vant. 
Taylor Swifts kjæreste, NFL-stjernen Travis Kelce, har blitt kritisert for sin kroppsfasong mens de ferierte på Bahamas.  Kelce svarte på kroppshetsen med humor i en podkast med broren, og understreket at NFL-sesongen er over.  Ernæringsfysiolog Kristin Jonvik ved Norges idrettshøgskole uttrykker bekymring for kroppspress blant gutter og menn, og roser Kelces avslappede holdning.
